CELEX: 32016D2100
Language: lv
Date: 2016-11-30 00:00:00
Title: Komisijas Īstenošanas lēmums (ES) 2016/2100 (2016. gada 30. novembris), ar ko nosaka, ka tā atvieglotā muitas nodokļa pagaidu atcelšana, kurš noteikts saskaņā ar stabilizācijas mehānismu banāniem Tirdzniecības nolīgumā starp Eiropas Savienību un tās dalībvalstīm, no vienas puses, un Kolumbiju un Peru, no otras puses, attiecībā uz Peru izcelsmes banānu importu 2016. gadā nav atbilstīga

1.12.2016   
            
            
               LV
            
            
               Eiropas Savienības Oficiālais Vēstnesis
            
            
               L 326/16
            
         KOMISIJAS ĪSTENOŠANAS LĒMUMS (ES) 2016/2100
   (2016. gada 30. novembris),
   ar ko nosaka, ka tā atvieglotā muitas nodokļa pagaidu atcelšana, kurš noteikts saskaņā ar stabilizācijas mehānismu banāniem Tirdzniecības nolīgumā starp Eiropas Savienību un tās dalībvalstīm, no vienas puses, un Kolumbiju un Peru, no otras puses, attiecībā uz Peru izcelsmes banānu importu 2016. gadā nav atbilstīga
   EIROPAS KOMISIJA,
   ņemot vērā Līgumu par Eiropas Savienību un Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 15. janvāra Regulu (ES) Nr. 19/2013, ar ko īsteno divpusējo aizsargpasākumu klauzulu un stabilizācijas mehānismu banāniem Tirdzniecības nolīgumā starp Eiropas Savienību un tās dalībvalstīm, no vienas puses, un Kolumbiju un Peru, no otras puses (1), un jo īpaši tās 15. pantu,
   tā kā:
   
               (1)
            
            
               Stabilizācijas mehānisms banāniem tika ieviests ar Tirdzniecības nolīgumu starp Eiropas Savienību un tās dalībvalstīm, no vienas puses, un Kolumbiju un Peru, no otras puses, ko puses provizoriski piemēro attiecībā uz Kolumbiju un Peru attiecīgi no 2013. gada 1. augusta un no 2013. gada 1. marta.
            
         
               (2)
            
            
               Saskaņā ar šo mehānismu un ievērojot Regulas (ES) Nr. 19/2013 15. panta 2. punktu, kad attiecībā uz svaigu banānu (Eiropas Savienības 2012. gada 1. janvāra Kombinētās nomenklatūras pozīcija 0803 90 10) importu no kādas attiecīgās valsts pārsniegts importa apjoma robežlīmenis, Komisija pieņem īstenošanas aktu, ar kuru tā var noteikt atvieglotā muitas nodokļa pagaidu atcelšanu minētās valsts izcelsmes svaigu banānu importam vai noteikt, ka šāda pagaidu atcelšana nav atbilstīga.
            
         
               (3)
            
            
               Komisijas lēmumu pieņem saskaņā ar Eiropas Parlamenta un Padomes Regulas (ES) Nr. 182/2011 (2) 8. pantu saistībā ar tās 4. pantu.
            
         
               (4)
            
            
               2016. gada 24. oktobrī Peru izcelsmes svaigu banānu imports Eiropas Savienībā pārsniedzis 90 000 t robežlīmeni, kurš noteikts iepriekšminētajā nolīgumā.
            
         
               (5)
            
            
               Šajā sakarā saskaņā ar Regulas (ES) Nr. 19/2013 15. panta 3. punktu Komisija ir ņēmusi vērā attiecīgā importa ietekmi uz situāciju Savienības banānu tirgū, lai izlemtu, vai atvieglotais muitas nodoklis būtu jāatceļ. Šajā nolūkā Komisija ir izvērtējusi attiecīgā importa ietekmi uz cenu līmeni Savienībā, situāciju importa jomā no citiem avotiem un Savienības svaigu banānu tirgus vispārējo stabilitāti.
            
         
               (6)
            
            
               Peru izcelsmes svaigu banānu imports bija 4,3 % no kopējā svaigu banānu importa Eiropas Savienībā, uz ko attiecās banānu stabilizācijas mehānisms, kad imports pārsniedza 2016. gada robežlīmeni. Turklāt, pamatojoties uz laikposmu no 2016. gada janvāra līdz augustam, Peru veido tikai aptuveni 2 % no kopējā svaigu banānu importa Eiropas Savienībā. Pamatojoties uz importa prognozi līdz 2016. gada beigām un ņemot vērā ikmēneša importa apjomus līdz šim 2016. gadā, maz ticams, ka Peru izcelsmes banānu imports pārsniegs 2 % no kopējā importa apjoma visam 2016. gadam, proti, Peru importa gada līmenis atbildīs 2015. gada importa līmenim.
            
         
               (7)
            
            
               Peru importa cena 2016. gada pirmajos astoņos mēnešos vidēji bija 718 EUR/t, t. i., par 13 % augstāka nekā citu svaigu banānu importa darījumu vidējā cena ES.
            
         
               (8)
            
            
               Svaigu banānu imports no citām lielajām tradicionālajām eksportētājām valstīm, ar kurām ES arī noslēgusi brīvās tirdzniecības nolīgumus, proti, Kolumbijas, Kostarikas un Panamas, līdz 2016. gada oktobrim lielā mērā saglabājās zem robežlīmeņa, kas tām noteikts salīdzināmos stabilizācijas mehānismos, un pēdējo četru gadu laikā tām raksturīgas līdzīgas tendences un vienības vērtības. Piemēram, importa līmenis no Kolumbijas un Kostarikas 2016. gada oktobrī bija attiecīgi 792 tūkst. tonnu un 521 tūkst. tonnu zem noteiktajiem robežlīmeņiem, kas ir ievērojami vairāk nekā kopējais robežlīmenis Peru visam gadam (90 tūkst. tonnu).
            
         
               (9)
            
            
               Salīdzinot ar dzelteno banānu vidējām vairumtirdzniecības cenām iepriekšējos mēnešos, 2016. gada oktobra sākumā Savienības tirgū nav novērotas banānu vidējās vairumtirdzniecības cenas (903 EUR/t) būtiskas izmaiņas.
            
         
               (10)
            
            
               Tādējādi nav pazīmju, ka svaigu banānu imports no Peru, kas pārsniedz noteikto ikgadējo importa apjoma robežlīmeni, destabilizējis Savienības tirgu vai ka tas būtiski ietekmējis ES ražotāju stāvokli.
            
         
               (11)
            
            
               Visbeidzot, 2016. gada oktobrī nekas neliecina, ka ir nopietnas pasliktināšanās draudi vai nopietna pasliktināšanās ES attālāko reģionu ražotājiem.
            
         
               (12)
            
            
               Pamatojoties uz iepriekš minēto izvērtējumu, Komisija ir secinājusi, ka atvieglotā muitas nodokļa atcelšana attiecībā uz Peru izcelsmes banānu importu nav atbilstīga,
            
         IR PIEŅĒMUSI ŠO LĒMUMU.
   1. pants
   Atvieglotā muitas nodokļa pagaidu atcelšana attiecībā uz tādu svaigu banānu importu no Peru, kuri klasificēti Eiropas Savienības Kombinētās nomenklatūras pozīcijā 0803 90 10, 2016. gadā nav atbilstīga.
   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.
   
      Briselē, 2016. gada 30. novembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 17, 19.1.2013., 1. lpp.
   
   
      (2)  Eiropas Parlamenta un Padomes 2011. gada 16. februāra Regula (ES) Nr. 182/2011, ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu (OV L 55, 28.2.2011., 13. lpp.).